1.  ปัจจัยความเสี่ยง

    1.  ความเสี่ยงจากความผันผวนของภาวะตลาด

รายได้หลักของบริษัทมาจากธุรกิจนายหน้าซื้อขายหลักทรัพย์ โดยในปี 2547 และปี 2548
รายได้ดังกล่าวคิดเป็นร้อยละ 83.53 และร้อยละ 78.25 ของรายได้รวมตามลำดับ
จึงอาจกล่าวได้ว่าปริมาณการซื้อขายของตลาดหลักทรัพย์มีผลกระทบอย่างมากต่อผลการดำเนินงานของบริษัท
นอกจากนี้ความไม่แน่นอนของปริมาณการซื้อขายในตลาดยังทำให้เกิดปัญหาในการจัดเตรียมทรัพยากรในการดำเนินงานให้มีประสิทธิภาพอีกด้วย
อย่างไรก็ดี
บริษัทได้จัดเตรียมแนวทางสำหรับลดความเสี่ยงจากความผันผวนของภาวะตลาดไว้หลายด้าน
ไม่ว่าจะเป็นการปรับปรุงระบบการทำงาน การกำกับดูแลการใช้ทรัพยากรให้สอดคล้องกับการทำงาน
การใช้เทคโนโลยีเพื่อเพิ่มประสิทธิภาพการทำงาน การปรับปรุงโครงสร้างการกระจายของลูกค้า
และปรับปรุงการบริหารสินทรัพย์และหนี้สินให้มีประสิทธิภาพยิ่งขึ้น นอกจากนี้
บริษัทยังเน้นการให้บริการในด้านอื่นๆ เพิ่มขึ้น เช่น ธุรกิจด้านวาณิชธนกิจ
โดยเน้นการให้บริการครบวงจรทั้งด้านที่ปรึกษาในการระดมทุนของภาครัฐและเอกชน
การเป็นที่ปรึกษาในการควบรวมกิจการ การเป็นที่ปรึกษาทางการเงิน
การเป็นที่ปรึกษาในการปรับโครงสร้างหนี้ ตลอดจนการรับประกันการจำหน่ายหลักทรัพย์
และธุรกิจที่ปรึกษาการลงทุน และการจัดการเกี่ยวกับการลงทุน
ภายใต้การบริหารของบริษัทหลักทรัพย์จัดการกองทุน แอสเซท พลัส เป็นต้น

2.  ความเสี่ยงจากภาวะการแข่งขันในธุรกิจหลักทรัพย์

ปัจจุบันตลาดหลักทรัพย์แห่งประเทศไทยกำหนดอัตราค่าธรรมเนียมการซื้อขายหลักทรัพย์ขั้นต่ำไว้ที่
0.25% ซึ่งจะช่วยป้องกันปัญหาการแข่งขันด้านราคา
แต่ความเสี่ยงจากภาวะการแข่งขันก็ยังคงเป็นปัจจัยสำคัญที่มีผลต่อการดำเนินงานของบริษัท
โดยเฉพาะการใช้กลยุทธ์ต่างๆ ในการแย่งชิงลูกค้า ผู้บริหารและบุคลากรด้านการตลาด
รวมทั้งดึงดูดให้มีผู้ประกอบการรายใหม่ๆ เข้ามาในธุรกิจมากขึ้น
แต่อย่างไรก็ตามมีการแข่งขันในการให้บริการที่ดีขึ้น เช่น
เสนอให้บริการในเชิงคุณภาพและครบวงจรมากขึ้น การนำเสนอบทวิเคราะห์หลักทรัพย์
ที่มีคุณภาพก็ถือว่าเป็นแนวโน้มที่ดีของอุตสาหกรรมหลักทรัพย์ในปัจจุบัน

แต่ทั้งนี้หากภายหลังวันที่ 13 มกราคม 2550
ซึ่งเป็นวันครบกำหนดการใช้อัตราค่าธรรมเนียมการซื้อขายหลักทรัพย์ขั้นต่ำ
ตลาดหลักทรัพย์แห่งประเทศไทยต้องทบทวนอัตราค่าธรรมเนียมการซื้อขายหลักทรัพย์
โดยอาจเปลี่ยนแปลงมาใช้อัตราค่าธรรมเนียมการซื้อขายหลักทรัพย์แบบเสรี
อาจส่งผลให้เกิดการแข่งขันทางด้านราคาสูงขึ้น ซึ่งอาจมีผลกระทบต่อส่วนแบ่งการตลาดบริษัท

บริษัทตระหนักถึงความเสี่ยงดังกล่าว จึงมีนโยบายที่จะกระจายฐานรายได้จากแหล่งต่าง ๆ
ให้มากขึ้น และมีความสมดุล การขยายผลิตภัณฑ์และบริการทางการเงิน
เพื่อให้ครอบคลุมความต้องการของลูกค้าอย่างครบวงจร
โดยไม่ละเว้นการให้บริการที่มีคุณภาพและเป็นที่พอใจของลูกค้า เช่น
การนำเสนอบทวิเคราะห์ที่มีคุณภาพอย่างสม่ำเสมอ ครอบคลุมกว่า 150 หลักทรัพย์
การพัฒนาเทคโนโลยี ผลิตภัณฑ์และบุคลากร เป็นต้น

3.  ความเสี่ยงจากการโยกย้ายของบุคลากร

ในการประกอบธุรกิจหลักทรัพย์ บุคลากรที่มีความรู้ ประสบการณ์ และความชำนาญ
เป็นปัจจัยที่สำคัญต่อความสำเร็จของบริษัทในธุรกิจหลักทรัพย์ ในสภาพการแข่งขันที่มีอยู่สูงในปัจจุบัน
การแย่งตัวบุคลากรเป็นไปอย่างรุนแรงมากขึ้น โดยมีการดึงตัวและโยกย้ายบุคลากรในสายงานต่างๆ
ดังนั้นหากบุคลากรที่มีประสบการณ์และความชำนาญของบริษัทถูกแย่งตัวไป
อาจส่งผลกระทบต่อรายได้บางส่วนของบริษัท

อย่างไรก็ตาม
บริษัทตระหนักถึงความสำคัญของบุคลากรที่จะทำให้บริษัทดำเนินธุรกิจได้อย่างมั่นคงและต่อเนื่อง
จึงได้มีการพัฒนาและจัดฝึกอบรมบุคลากรในสายงานและระดับต่างๆ อย่างต่อเนื่อง
พร้อมทั้งมีนโยบายกำหนดค่าตอบแทนที่ชัดเจนและเหมาะสม
เป็นไปตามประกาศของตลาดหลักทรัพย์แห่งประเทศไทย
ตลอดจนสอดคล้องกับสภาวะตลาดและการแข่งขัน นอกจากนี้
บริษัทได้ให้สิทธิพนักงานที่จะซื้อหุ้นของบริษัท
โดยการออกและเสนอขายใบสำคัญแสดงสิทธิแก่พนักงานและกรรมการของบริษัทและบริษัทย่อย
เพื่อเป็นการจูงใจให้พนักงานทำงานกับบริษัทในระยะยาว
และสร้างความรู้สึกเป็นเจ้าของร่วมในบริษัท ทั้งนี้ ในช่วงที่ผ่านมา บริษัทได้ออกโครงการ ESOP
จำนวน 2 โครงการ คือ โครงการ ESOP ครั้งที่ 1 และ ครั้งที่ 2

4.  ความเสี่ยงจากการพึ่งพาลูกค้ารายใหญ่

ลูกค้ารายใหญ่ 3 อันดับแรกของบริษัท มีปริมาณการซื้อขายรวม 147,836.78 ล้านบาท และ
132,140.66 ล้านบาท หรือคิดเป็นร้อยละ 18.08 และร้อยละ 22.74
ของปริมาณการซื้อขายรวมของบริษัทสำหรับปี 2547 และปี 2548 ตามลำดับ ดังนั้น
หากบริษัทสูญเสียลูกค้ารายใหญ่กลุ่มนี้
อาจส่งผลประทบต่อรายได้ค่าธรรมเนียมนายหน้าซื้อขายหลักทรัพย์ของบริษัท
แต่เนื่องจากความสัมพันธ์ที่ดีต่อลูกค้ารายใหญ่ดังกล่าวที่มีอย่างยาวนานกับบริษัทตลอดระยะเวลา 10
ปี รวมทั้งคุณภาพในการบริการที่ดี ทำให้อัตราความเสี่ยงในการสูญเสียลูกค้ารายใหญ่ลดลง
นอกจากนี้ บริษัทยังมีนโยบายขยายฐานลูกค้าใหม่ ทั้งประเภทสถาบันและรายย่อย
เพื่อเป็นการลดภาระการพึ่งพิงลูกค้ารายใหญ่ของบริษัทลงอีกด้วย

5.  ความเสี่ยงอันเกิดจากหนี้สูญ

ณ วันที่ 31 ธันวาคม 2548 บริษัทมียอดลูกหนี้ซื้อหลักทรัพย์ด้วยเงินสดจำนวน 1,141.44 ล้านบาท
และมีเงินให้กู้ยืมเพื่อซื้อหลักทรัพย์จำนวน 797.76 ล้านบาท โดยในปี 2548
บริษัทได้รับการชำระคืนหนี้สูญและหนี้สงสัยจะสูญที่ได้สำรองไว้จำนวน 2.20 ล้านบาท
และตัดหนี้สูญจำนวน 0.44 ล้านบาท ซึ่งเมื่อรวมกับยอดค่าเผื่อหนี้สูญและหนี้สงสัยจะสูญ ในปี 2547
จำนวน 92.17 ล้านบาท ทำให้ยอดค่าเผื่อหนี้สูญและหนี้สงสัยจะสูญในปี 2548 ลดลงเป็น 89.53
ล้านบาท ทั้งนี้ บริษัทมีนโยบายในการตั้งสำรองหนี้สูญและหนี้สงสัยจะสูญเต็มจำนวน

ในการจัดการความเสี่ยงอันเกิดจากหนี้สูญ
บริษัทได้จัดเตรียมมาตรการในการควบคุมความเสี่ยงจากหนี้สูญ
โดยการกำหนดให้มีการประเมินเครดิตของลูกค้าเมื่อเปิดบัญชี
เพื่อใช้ในการพิจารณาวงเงินที่เหมาะสม และมีการทบทวนวงเงินดังกล่าวเป็นระยะอย่างต่อเนื่อง
บริษัทได้จัดให้มีคณะอนุกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
เกี่ยวกับสินเชื่อและความเสี่ยงจากการให้กู้ยืม
นอกจากนี้บริษัทก็ได้จัดให้มีการกำหนดอำนาจในการอนุมัติวงเงินไว้ตามลำดับขั้นที่เหมาะสม

6.  ความเสี่ยงจากการประกันการจำหน่ายหลักทรัพย์

การประกันการจำหน่ายหลักทรัพย์มีความเสี่ยงในกรณีที่ไม่สามารถกระจายหรือเสนอขายได้ตามที่ได้ประกันไว้
ทำให้บริษัทต้องรับหุ้นในส่วนดังกล่าวเข้าไว้ในพอร์ตลงทุนของบริษัท
ซึ่งจะมีผลให้สภาพคล่องทางการเงินลดลง
อีกทั้งอาจจะเกิดการขาดทุนจากการขายหลักทรัพย์ดังกล่าวด้วย
โดยปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ได้แก่
ราคาเสนอขายที่ไม่เหมาะสม การเปลี่ยนแปลงภาวะตลาด ฯลฯ
และเพื่อเป็นการลดความเสี่ยงดังกล่าว
บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
ยังได้กำหนดวงเงินเพดานที่บริษัทสามารถทำธุรกรรมประกันการจำหน่ายได้ไว้
โดยการเปลี่ยนแปลงเพดานดังกล่าวจะต้องดำเนินการโดยผ่านมติคณะกรรมการของบริษัทเท่านั้น
อนึ่ง ที่ผ่านมา
บริษัทไม่เคยประสบกับปัญหาอันเกิดจากการรับประกันการจำหน่ายหลักทรัพย์แต่อย่างใด
และบริษัทดำรงเงินกองทุนสภาพคล่องสุทธิ (NCR) ในอัตราที่สูงกว่าเกณฑ์ที่สำนักงานคณะกรรมการ
ก.ล.ต. กำหนดไว้มาโดยตลอด โดย ณ วันที่ 31 ธันวาคม 2548
บริษัทมีอัตราส่วนเงินกองทุนสภาพคล่องสุทธิร้อยละ 208.13 หรือเท่ากับ 2,693.71 ล้านบาท

7.  ความเสี่ยงจากการด้อยค่าของเงินลงทุน

ณ วันที่ 31 ธันวาคม 2548 บริษัทมีเงินลงทุนสุทธิจำนวน 1,526.82 ล้านบาท
โดยเงินลงทุนร้อยละ 73.71 เป็นเงินลงทุนในหลักทรัพย์จดทะเบียนในตลาดหลักทรัพย์
ซึ่งมีความเสี่ยงจากการผันผวนของภาวะตลาด อย่างไรก็ตาม
การลงทุนดังกล่าวได้ผ่านการวิเคราะห์ปัจจัยพื้นฐานอย่างละเอียดถี่ถ้วนแล้ว นอกจากนี้
ในการควบคุมความเสี่ยงจากการด้อยค่าของเงินลงทุน บริษัทได้จัดให้มีคณะอนุกรรมการการลงทุน
ที่คอยกำหนดและดูแลให้มีการดำเนินการตามนโยบายการลงทุน

8.  ความเสี่ยงจากอัตราแลกเปลี่ยน

ณ วันที่ 31 ธันวาคม 2548 บริษัทมีเงินลงทุนสุทธิในกองทุน GS Capital Partner II
(Offshore), L.P. จำนวน 1.10 ล้านเหรียญดอลลาร์สหรัฐฯ ตามมูลค่ายุติธรรม (NAV)
หรือคิดเป็นมูลค่า 8.36 ล้านบาท ซึ่งถึงแม้ว่าเงินลงทุน ดังกล่าวจะคิดเป็นเพียงร้อยละ 0.51
ของเงินลงทุนรวมของบริษัท
แต่การเปลี่ยนแปลงของค่าเงินดอลลาร์สหรัฐก็อาจมีผลกระทบต่อมูลค่าการลงทุน
และผลกำไรของบริษัทได้ นอกจากนี้ บริษัทยังมีภาระที่อาจจะต้องลงทุนในกองทุน GS Capital
Partner II (Offshore), L.P. อีกจำนวน 67,780 เหรียญดอลลาร์สหรัฐ
หากมีการเรียกเก็บเพิ่มตามสัญญาร่วมลงทุนที่ได้ทำไว้ อย่างไรก็ดี
นอกเหนือจากภาระที่จะต้องลงทุนดังกล่าวแล้ว
บริษัทมิได้มีหนี้สินหรือภาระผูกพันอื่นใดในรูปของเงินตราต่างประเทศ

9.  ความเสี่ยงจากการประกอบธุรกิจของบริษัทภายใต้กฎหมาย กฎเกณฑ์ ข้อกำหนดที่เข้มงวด
    และการกำกับดูแลของหน่วยงานที่เกี่ยวข้อง

ธุรกิจหลักทรัพย์เป็นธุรกิจที่อยู่ภายใต้กฎหมาย กฎเกณฑ์ การกำกับดูแลของสำนักงาน ก.ล.ต.
และตลาดหลักทรัพย์แห่งประเทศไทย หากกฎเกณฑ์ กฎหมาย รวมทั้งการกำกับดูแลเปลี่ยนแปลงไป
อาจส่งผลกระทบทางด้านการแข่งขัน ต้นทุนทางการเงิน ผลการดำเนินงาน เช่น
การเปลี่ยนแปลงอัตราค่าธรรมเนียมนายหน้าซื้อขายหลักทรัพย์เป็นแบบเสรี
การควบคุมหรือเข้มงวดในการปล่อยเงินให้กู้ยืมเพื่อซื้อหลักทรัพย์ เป็นต้น ทั้งนี้หากบริษัทไม่ปฏิบัติตาม
กฎเกณฑ์ ฝ่าฝืนกฎเกณฑ์ หรือประมาทเลินเล่อ บริษัทอาจถูกภาคทัณฑ์ หรือถอนใบอนุญาตได้
นอกจากนี้บริษัทอาจมีความรับผิดชอบในการดำเนินธุรกิจในด้านต่าง ๆ เช่น
ความผิดพลาดในการปฏิบัติหน้าที่ของการเป็นที่ปรึกษาทางการเงิน
การจัดจำหน่ายหลักทรัพย์และการไม่ปฏิบัติตามขั้นตอนในการรับคำสั่งซื้อขายหลักทรัพย์ของลูกค้า
เป็นต้น

อย่างไรก็ตามบริษัทมีฝ่ายกำกับการปฏิบัติงานด้านธุรกิจหลักทรัพย์ที่คอยติดตามการเปลี่ยนแปลงในเรื่องดังกล่าว
รวมทั้งดูแลควบคุมและตรวจสอบหน่วยงานภายในบริษัทให้ปฏิบัติตามเกณฑ์ปัจจุบันและคอยแจ้งการเปลี่ยนแปลงที่อาจจะเกิดขึ้นในอนาคตแก่ผู้ที่เกี่ยวข้อง